# Igangværende partnerskaber som indsluses i programmet

*Dette dokument beskriver, hvordan kommende program-organisationer skal forholde sig til de projekter, som tages med i programmet. Dette gælder udelukkende i overgangen 2024-2025.*

For de partnerskaber, som indsluses i programmet, ophører de gældende kontrakter i Q1 2025 forudsat at godkendelse fra UM foreligger. Den danske organisation vil i stedet skulle følge de krav, som indgår i programaftalen. Der skal naturligvis aflægges rapport og regnskab på resultater og forbrug frem til den 31.12.24 og nedenfor beskrives kravene til dette.

## Baggrund:

*Beslutningen om hvilke mål og aktiviteter i de eksisterende partnerskaber, der integreres/fortsættes i programmet og hvilke som ikke passer ind overlades til den danske organisation.*

Programmet er en gentænkning af måden at have partnerskaber på. I stedet for flere enkeltstående projektpartnerskaber ses udviklingsarbejde som en helhed, som udmøntes i nogle overordnede mål. For at dette skal kunne eksekveres i en virkelighed, hvor den danske organisation allerede har igangværende projektsamarbejde med en del partnere, er det afgørende, at organisationen har mulighed for at gentænke, hvordan de enkelte partnerskaber bedst samles i fælles mål og på sigt bidrager med at styrke hinanden. Den danske organisation er ikke bundet af de resultatrammer, som er den del af de oprindelige bevillinger. Med programaftalen nulstilles forpligtelsen i de oprindelige bevillinger og organisationen forventes i stedet at rapportere op imod den godkendte program-resultatramme. Dette giver mulighed for, sammen med partnerne, at revidere målsætninger, budgetter og strategiske tilgange som en del af ansøgningsprocessen for det nye program.

Grundet denne overgangsperiode vil nogle partnere opleve, at de får mindre favorable samarbejdsaftaler med jer end dem, som de oprindeligt var sat i udsigt. I er velkomne til at kontakte DH for rådgivning, hvis der er behov for dette.

## Rapportering på resultater

For at kunne indfange de resultater, som er opnået i bevillingerne frem til skiftet til program skal den danske organisation aflevere et resultatark for hver bevilling. Dette resultatark skal afleveres til DH senest den 15. marts 2025. Resultaterne føder ind i DHs resultatberetning til Udenrigsministeriet for 2024.

Formatet lægger sig op af de gamle resultatark, som organisationerne tidligere har brugt, og sikrer at hovedresultaterne for det foregående år beskrives. Herudover skal organisationen kort beskrive af hvilke dele af det oprindelige projekt og budget, som inkluderes i fremtidigt program.

Dette resultat ark findes på hjemmesiden for programmer.

## Finansiel rapportering

Forudsat at godkendelse fra UM foreligger afsluttes bevillingerne i Q1 og erstattes af den nye programaftale. For de bevillinger, som der føres videre under programmet, skal der per 15. marts 2025 afleveres et afsluttende revideret regnskab.

Den danske organisation kan vælge om det skal laves som én samlet, revideret regnskabspakke med specifikation pr. bevilling. Som regnskabsberetning (en per projekt) kan anvendes resume eller fuldt resultatark.

Restbeholdningen hos den danske organisation for de projekter, som er afsluttet 31.12.24 tilbageføres til DH. Bevillingen afsluttes og de øvrige midler som er hensat hos DH tilbageføre Handicappuljen for i stedet at indgå som en del af program-aftalen.

### Budget 2024.

Den danske organisation skal fremsende en oversigt som viser projektforbrug per 31.12.23, samt forventet forbrug for 2024 inden 1. juni 2024.

Budgetrammen for programmerne er mulig, fordi hensættelser fra eksisterende projektaktiviteter indgår som en del at programbevillingen. Det er derfor muligt at lave budgetrevisioner i igangværende bevillinger for 2024, men det er ikke muligt at øge bevillingens årsbudget for 2024 til mere end det, I allerede har budgetteret med er det forventede forbrug for 2024.

Ubrugt beholdning per 31.12.24 hos sydpartner må ikke være uforholdsmæssig høj og bør ikke udgøre mere end et kvartals forbrug.

Udgangspunktet for godkendelserne af de reviderede budgetter vil således vise, hvor langt implementeringen af det enkelte projekt er nået (færdiggørelsesgraden). Det reviderede budget skal gerne reflektere denne færdiggørelsesgrad. DH kan i enkelte tilfælde godkende afvigelser fra den oprindelige finansieringsplan, men hver organisation skal samlet set gerne ramme det forventede forbrug for 2024.

## Planlagte evalueringer og reviews af eksisterende projekter

I de eksisterende projekter vil der være planlagte midtvejsreviews og afsluttende evalueringer. I overgangen skal I som udgangspunkt gennemføre reviews og evalueringer, som er meningsfulde for det videre arbejde. I er ligeledes velkomne til at tilpasse tidsplanen så review/evalueringerne hvis det betyder at de bedre kan føde ind i eksempelvis programprocessen.

For projekter bevillinger, som afsluttes indenfor Q1 af 2025 opretholdes de eksisterende krav om review/ evaluering.

# Igangværende partnerskaber, som ikke skal indgå i program-ansøgningen

*I kan selv vælges, hvilke partnere som tages med i programmet og hvilke, som udfases ved siden af.*

Det ikke nødvendigvis alle projektpartnerskaber, som tænkes ind som en del af programmet. Hvis I mener det er en fordel for jer og jeres partnere, at udfasning af et eksisterende projektpartnerskab sker separat fra programbevillingen, kan I aftale dette med DH. I disse tilfælde vil de kontraktlige forpligtelser fortsætte på eksisterende grundlag frem til bevillingens ophør. Ønsker I at gøre brug af dette, er det vigtigt, at I gør DH opmærksom på, hvilke bevillinger dette drejer sig om i god tid inden 15. september, da beløbet som er hensat til disse projekter skal fraregnes organisationens årlige program-budgetramme i de gældende år.

Den finansielle afrapportering afleveres i tråd med den eksisterende praksis.

**Kort fortalt:**

* Udbetalinger kører som planlagt i projektets levetid. De udbetalinger, som er planlagt efter 31.12.24 indgår som en del af den samlede årlige bevilling til organisationen.
* Ubrugt beholdning per 31.12.24 hos sydpartner må ikke være uforholdsmæssig høj og bør ikke udgøre mere end et kvartals forbrug.

Ubrugt restbeholdning 31/12-2024 hos MO indregnes i 2025-tildeling.

* Rapportering: Der rapporteres i henhold til ’gamle’ retningslinjer i efteråret 2025

Projekter som er udenfor programaftalen indgår i budgetrammen som er givet til den enkelte programorganisation. Er der ikke-udbetalte midler på det enkelte projekt hos MO eller DH ved indgangen til programperioden, vil dette beløb blive medregnet ved opgørelsen af programtildelingen for det enkelte år.